KRP:n selvittelyssä ollut, yli vuoden ajan Suomessa toiminut bulgarialainen verkostomarkkinointiyritys OneCoin kertoo hankkineensa Suomessa yli 17 000 jäsentä.

OneCoin tarjoaa jäsenille erihintaisia koulutuspaketteja. KUVAKAAPPAUS / ONECOIN

Kryptovaluutta OneCoiniin liittyviä koulutuspalveluja myyvä, yli vuoden Suomessa toiminut OneCoin-verkostomarkkinointiyritys on jo värvännyt jäsenikseen omien sanojensa mukaan yli 17 000 suomalaista.

OneCoin on yrityksen tiedotuksen mukaan Bitcoinin kaltainen sähköinen kryptovaluutta, jota yritys louhii omilla tietokoneillaan. OneCoinin jäsenet ostavat yritykseltä koulutusmateriaalipaketteja, joiden mukana he kerryttävät optioita, joilla jäsenet saavat osuutensa yhtiön louhimista OneCoin-kryptovaluutoista, kun valuutta tulee vapaille markkinoille.

OneCoinin myymien koulutuspakettien hinnat vaihtelevat 100 euron aloittelijapakkauksista aina 25 000 euron Infinity-pakettiin. Rahojen vastineeksi jäsenet eivät kuitenkaan ole vielä saaneet muuta kuin opetusmateriaalia, sillä varsinaisia voittoja yritys povaa jäsenille vasta, kun kryptovaluutan vapaa kaupankäynti väitetysti alkaa myöhemmin.

Hämäräperäistä bulgarialaisyritystä ovat monet epäilleet WinCapitan kaltaiseksi pyramidihuijaukseksi. Epäilijöiden eturivissä on tietokirjailija ja IT-asiantuntija Petteri Järvinen, joka on seurannut OneCoinin tekemisiä Suomessa alusta lähtien ja listannut blogissaan havaitsemiaan epäkohtia vuoden varrelta.

Järvisen ärhäkkä kampanja OneCoinia vastaan johti vuotta aikaisemmin oikeustoimiuhkailuihin Bulgariasta, mutta aikeet jäivät puheiden tasolle. Mitään seurauksia uhkailuista ei Järvisen mukaan tullut.

- Ei tietenkään tullut. Ja sen jälkeen olen esittänyt paljon pahempiakin väitteitä ilman, että niistä olisi edes uhattu oikeustoimilla, Järvinen kertoo.

Järvisen luettelemia epäkohtia ovat muun muassa se, että OneCoinin koulutusmateriaali vaikuttaa osittain siihen liittymättömistä kirjoista plagioidulta ja palvelun käyttöehdot deittisivustolta kopioiduilta. Myöskään Suomeen luvattua koulutuskeskusta ei koskaan avattu, ja maininta yhtiön ostamasta pankista hävisi vähin äänin tiedotteista.

Maajohtaja puolustautuu

Onecoinin toiminnan nokkamiehenä Suomessa on työskennellyt karikatyyritaiteilija Tommi Vuorinen, jota kutsutaan OneCoinin Suomen maajohtajaksi, vaikka hän ei olekaan yhtiön työntekijä. Vuorinen on ottanut yhteen Järvisen kanssa julkisuudessa useita kertoja pyramidihuijaussyytöksistä. Järvisen esiin nostamat plagiointisyytökset Vuorinen torjuu.

- Kaikissa oppimateriaaleissa ja koulukirjoissa on asioita, joita on vapaasti löydettävissä internetistä tänä päivänä, siinä ei ole mitään ihmeellistä. Käyttöehtojen pohja on materiaalia, jonka kuka tahansa voi halutessaan hankkia käyttöönsä. Ne on modifioitu yhtiön tarpeisiin. Ei siinäkään ole mitään ihmeellistä.

Suomeen luvatun koulutuskeskuksen suunnitelman kaatumisesta Vuorinen syyttää OneCoinista raportoinutta mediaa.

- Toistaiseksi koulutuskeskus on jäissä, sillä Suomen median mustamaalaus ja pelottelu tekivät toimintaympäristön vaikeaksi ja yhtiö vetäytyi hankkeesta. Mikäli jäsenistö haluaa käynnistää oman koulutuskeskuksen myöhemmin, niin se on mahdollista.

Viime vuoden lopulla Vuorinen itse kertoi OneCoinin suomenkielisessä tiedotteessa, että OneCoin olisi ostanut Saint Lucian saarella pääkonttoriansa pitävän Hermes Bankin. Kyseinen pankki kuitenkin kiisti olleensa missään neuvotteluissa OneCoinin kanssa tai tulleensa ostetuksi. Pankin nimi hävisi sittemmin tiedotteista, mutta Vuorisen mukaan jokin pankki ostettiin silti.

- Pankki on ostettuna ja yhtiö tiedottaa virallisesti asiasta, kun se on ajankohtaista, sanoo Vuorinen.

Järvinen mainitsee epäselvyytenä myös OneCoin-kolikoiden auditoinnin, johon yhtiö alun perin lupaili Ernst & Youngin tasoista kansainvälistä tekijää. Myöhemmin tähän kerrottiin löytyneen bulgarialainen tekijä Semper Fortis, jonka nettisivu katosi sittemmin internetistä.

- Kolikot auditoi nykyään S-Systems, jonka takana on samat toimijat, kuin aiemmin Semper Fortisilla. OneCoin on maailman ensimmäinen auditoitu kryptovaluutta, joten myös auditointiin vaaditaan erityisosaamista ja tätä ei esimerkiksi Ernst & Youngilla ole, Vuorinen kertoo.

Mihin markkina-arvo perustuu?

Järvinen kritisoi myös OneCoinien XCoinX-sivustolla ilmoitettua markkina-arvoa, jota hän pitää täytenä silmänlumeena.

- Ainoa näkyvä todiste virtuaalisesta rikastumisesta on yhtiön itsensä ylläpitämä, säälittävän huonosti feikattu sivu, jossa OneCoinin arvo nousee lähes joka päivä hieman. Huomaa, että sivun (ilmeisesti kopioidussa) kuvassa mainitaan vain Bitcoin, Järvinen kirjoittaa blogissaan.

Järvisen mukaan OneCoinin ilmoitettu arvonousu vaikuttaa epäilyttävältä.

- Onecoinin " arvo " on nyt 5,24 euroa kappaleelta. Nousu on ollut huimaa, sillä viime keväänä louhinnan alkaessa lähtöarvo oli 0,50 euroa. Kukaan ei vain osaa selittää, mistä arvonnousu tulee, sillä rahaa ei voi ostaa eikä myydä, eikä todellista pörssiä ole.

OneCoinin Vuorisen mukaan kolikoiden arvo määräytyy yhtiön sisäisessä kaupankäynnissä.

- Arvo perustuu reaaliaikaiseen louhittujen kolikkojen määrään ja kappalehintaan sisäisessä OneExchange-pörssissä. Sivusto siis näyttää vertailun vuoksi OneCoinin arvon suhteessa julkisiin valuuttoihin. OneCoinin lähdekoodi tullaan vapauttamaan 2018, kun maksimissaan 80% on louhittu yksityisesti verkostolle. Rakennamme suuremman omistajapohjan ammattiverkostoijien toimesta ja paremman käytettävyyden kuin Bitcoinilla ennen lähdekoodin vapauttamista.

Järvinen ihmettelee myös sitä, miten uutta OneCoin-valuuttaa näyttää syntyvän vakiomäärä tasaisin väliajoin, vaikka kryptovaluutan synnyttämisen pitäisi koko ajan vaikeutua.

- Louhinta vaikeutuu kyllä, mutta aika pysyy samana, koska valuutta luodaan keskitetysti ja tehokkaasti. Yhtiö nostaa tarpeen mukaan serveritehoa, selittää Vuorinen.

Lähes jokaisesta epäkohdasta kysyttäessä Vuorinen kehotti Iltalehteä hakemaan lisätietoa suoraan yhtiöltä, mutta bulgarialaisen OneCoinin virallisesta sähköpostiosoitteesta ei ole vastattu IL:n yhteydenottopyyntöön.

Puoliso käytti 30 000 euroa

Järvisen kautta Iltalehteä lähestyi erään OneCoinin jäsenen puolisoksi esittäytynyt henkilö, joka on ollut huolissaan puolisonsa likoon laittamasta rahamäärästä. Hänen mukaansa puoliso tuli ”värvätyksi” OneCoin-verkostoon vanhan ystävänsä kautta noin vuosi sitten. Verkostoa markkinoitiin puolisolle suurilla tuotoilla, ja rahaa on tähän mennessä kulunut huomattava summa.

- Hän on käyttänyt noin 30 000 euroa velkarahaa, jonka sai erittäin oudoilla sopimuksilla muiden kanssa, kertoo jäsenen puoliso tilanteesta.

Puolison mukaan kyseinen OneCoinin jäsen on myös värvännyt lisää jäseniä toimintaan. Jäsenellä ei puolison mukaan ennen OneCoin-toimintaan osallistumista ollut mitään kokemusta kryptovaluutoista tai IT-asioista. Epäilyksiä jäsenellä on kuitenkin jo alkanut puolison mukaan herätä.

- Pieniä epäilyksiä hänellä on herännyt. Mutta vaikka epäilee, niin laittomasti hankitut rahat eivät häntä häiritsisi.

IL:ään yhteyttä ottanut henkilö kertoo ottaneensa yhteen puolisonsa kanssa asiasta useita kertoja ja yrittäneensä saada tätä luopumaan hankkeesta. Hän kertoo IL:lle myös olleensa yhteydessä KRP:hen.

- Kun jostain ei makseta veroja niin laillista se ei täällä ole. Mutta tätä tekevätkin epätoivoiset ihmiset ja useimmiten luottotiedottomat. Toiset jäsenet lainaavat toisten jäsenten sijoituksia ja omia " luottoja " myönnetään. Rahat eivät jää suomalaisten hyväksi vaan kuljetetaan pois täältä, kertoo puoliso IL:lle.

KRP: Kehotamme varovaisuuteen

Keskusrikospoliisi selvitti OneCoinin tekemisiä vuoden 2015 lopulla, mutta tuli lopulta johtopäätökseen, ettei edellytyksiä esitutkinnan aloittamiselle ole. KRP:n mukaan Bulgariasta johdetun OneCoin-yrityksen toiminta vaikuttaisi pinnallisesti pysyvän lain raameissa, vaikka sen myymä tuote ei vaikuta hintansa arvoiselta.

- Selvityksen mukaan näyttäisi siltä, että OneCoinin toimintaa johdetaan Bulgariasta. Yhtiön pankkitilille on Suomesta maksettu huomattavia summia koulutuspaketeista. Paketit koostuvat yleisestä taloustiedosta, jota on helposti ja yleisesti saatavilla. OneCoin-yhtiö on ilmoittanut myyvänsä pelkästään talousalan koulutusta, KRP:n marraskuussa 2015 julkaisemassa tiedotteessa kerrotaan.

KRP kuitenkin kertoo tiedotteessaan, että kysymys OneCoinin laillisuudesta saa vastauksensa vasta myöhemmin, kun nähdään, löytyykö yrityksen lupauksille OneCoinin kryptovaluutan myöhemmästä markkinoille tulosta katetta.

Vaikka esitutkintaa ei olekaan OneCoinin kohdalla aloitettu, KRP kehottaa kansalaisia erityiseen varovaisuuteen sen kohdalla ja varoittaa yhtiön lupaamien tuotto-odotusten epärealistisuudesta.

- Keskusrikospoliisi kehottaa erityiseen varovaisuuteen tämänkaltaisten palveluiden hankinnassa, koska niihin liittyy vaikeasti ennakoitavia taloudellisia sekä rikosoikeudellisia riskejä. KRP:n käsityksen mukaan lupaukset ylisuurista tuotto-odotuksista eivät ole realistisia.